**Chiar de pipăi sfoara**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*lamelă de spațiu\*

mă-ntorc sub lupă

sub coasta a treia un soare belicos mă-nțeapă că nu-i ofer

spațiu mai mare deși trudesc să țes din artere

plasa silabei de aur câteodată adorm înfășurată în murmurul scoicii

chipuri smochinite se scutură fără regret din piele

doar părul înstelat rămâne să fluture

puterea nu poate fi atât de ușor secată coloanele veșniciei nu se dărâmă

timpul fără vedere pulsează atingerea nu doare

în eprubetă anemic protestează Sisif

înainte de a lega cătușa bolovanului de gânduri

mă lepăd inocent de raiul care începuse prost cu Eva plecată să negocieze

curbura unei galaxii bulimice în loc să încruzească dinții cunoașterii

verdele mărului încă nespovedit ofilește ispite

țip

răstorn orizontul ce fierbe în sânge

un nou labirint deja desenează nordul magnetic

temperatura e potrivită...

laborantul ridică scărița și-aprinde

lumina